ዚካ ቫይረስን ለመዋጋት 56 ሚ ዶላር ያስፈልጋል 
ቫይረሱ በ39 አገራት ተሰራጭቷል  የዓለም የጤና ድርጅት፤ ነፍሰጡሮችን በማጥቃት የጭንቅላት መጠናቸው አነስተኛና የአእምሮ እድገታቸው ውስን የሆኑ ህጻናት እንዲወለዱ የሚያደርገውን ዚካ ቫይረስ ለመዋጋት ለሚከናወኑ ስራዎች 56 ሚ ዶላር ያስፈልጋል ማለቱን ሮይተርስ ዘገበ፡፡ገንዘቡ በተለይ በደቡብ አሜሪካ አገራት በመስፋፋት ላይ ለሚገኘው ዚካ ቫይረስ በአፋጣኝ ክትባት ለመፍጠር፣ በቫይረሱ የተጠቁትን ለመመርመርና በጉዳዩ ዙሪያ ዘላቂ መፍትሄ የሚያመነጩ ምርምሮችን ለማድረግ እንደሚውል የጠቆሙት የድርጅቱ ጄኔራል ዳይሬክተር ማርጋሬት ቻን፣ ቫይረሱ ወደ 39 የአለማችን አገራት በመስፋፋቱ በአፋጣኝ መፍትሄ መፈለግ እንደሚገባ ተናግረዋል፡፡ድርጅቱ የሚፈለገውን ገንዘብ ከአባል አገራትና ከለጋሾች አገኛለሁ ብሎ እንደሚጠብቅ የገለጹት ቻን፣ ሰሞኑን ቫይረሱ ክፉኛ ወደተስፋፋባት ብራዚል አምርተው ድርጅቱ የቫይረሱን ስርጭት ለመግታት እያከናወነ የሚገኘውን ስራ እንደሚገመግሙና ከአገሪቱ የጤና ሚኒስትር ጋር በጉዳዩ ዙሪያ እንደሚወያዩም ተናግረዋል፡፡